Die Britse sakeman Shrien Dewani het Maandag in die Wes-Kaapse hooggeregshof gesê hy en sy vrou Anni het Suid-Afrika as hul wittebroodsbestemming gekies, omdat die land se afkorting soortgelyk is aan die voorletters wat vir hulle name gebruik word.
Dewani het in sy pleitverduideliking gesê hulle het Tongo betaal toe hulle by die hotel aangekom het en hom uitgevra oor ŉ privaat helikopterrit. Hy het glo vir hulle gesê hy kan dit reël vir tussen R20 000 en R25 000. Dewani het R15 000 aangebied en Tongo het gesê hy sal sien wat hy kan reël.
Tydens aandete het Dewani egter ontdek hy het nie sy selfoon by hom nie. Hy het dit later in sy hotelkamer opgespoor en gesien Tongo het hom ŉ paar keer probeer bel en toe ŉ teksboodskap gelaat. Hy sou die egpaar die volgende dag om 12:00 oplaai. Hy het aan Dewani gesê die helikoptervlieënier wil R15 000 kontant hê sodat hy dit nie hoef aan te teken nie. Dewani het ingestem.